કેગે પોતાના ઓડિટ માટે ભારતીય રેલવેના 10 ઝોનના હેવી ટ્રાફિકવાળા 15 મુખ્ય સ્ટેશનોનો સર્વે કર્યો. તેમાં પશ્વિમ બંગાળ, મધ્ય રેલવે, પશ્વિમ રેલવે અને પૂર્વ રેલવે ઝોનના ઘણા સ્ટેશનો સામેલ છે. આ ઓડિટ રિપોર્ટના આંકડા આધાર પર કેગે ટ્રેનો મોડેથી ચાલવાના કારણોનું વિશ્લેષણ કર્યું છે. અમારા સહયોગી ન્યૂઝ પેપર ઈકોનોમિક ટાઈમ્સના અહેવાલ મુજબ, કેગએ એક મહિના (માર્ચ 2017)માં એકત્ર કરેલા આંકડાના આધાર પર કહ્યું છે કે, ઘણા સ્ટેશનો પર ટ્રેનોના સંચાલન માટે પાયાની સુવિધાઓનો અભાવ છે. કેગે કહ્યું છે કે, કુલ 164 પ્લેટફોર્મોમાં માત્ર 100 પ્લેટફોર્મ જ એવા હતા, જેના પર 24 કે તેથી વધુ કોચવાળી ટ્રેનો ઊભી રાખી શકવાની વ્યવસ્થા હતી. આ કારણે રેલવેને ઘણા સ્ટેશનોના નાના પ્લેટફોર્મ પર જ લાંબા અંતરની 24 કોચવાળી ટ્રેનોને ઊભી રાખવી પડે છે. સ્ટેશનો પર નાના કે ઓછા પ્લેટફોર્મને કારણે ટ્રેનોને આઉટર સિગ્નલ કે પાછલા સ્ટેશનો પર રોકવું પડે છે, જેના કારણે તેના સંચાલનમાં બિનજરૂરી મોડું થાય ચે. હાવડા, ભોપાલ, ઈટારસી અને અમદાવાદ જેવા સ્ટેશનો પર પેસેન્જર ટ્રેનોને 15 મિનિટથી વધારે સમય સુધી રોકવી પડે છે. આ સ્ટેશનો પર આવવા છતાં પણ ટ્રેનોને 15થી લઈને 25 મિનિટ સુધી રોકવામાં આવે છે.